Avainsanat

Tiivistelmä



Avainsanat

1 Kilpailu - Yritysten väliset järjestelyt - Ilmoittaminen - Komission ilmoitus siitä, ettei se puutu sopimuksiin - Oikeudellinen luonne - Jäsenyysvelvoitteiden noudattamatta jättämistä koskevan menettelyn uudelleenaloittamisen edellytykset

(Neuvoston asetus N:o 17)

2 Kilpailu - Yritysten väliset järjestelyt - Kilpailun haittaaminen - Merkittävä vaikutus - Vähämerkityksisiä sopimuksia koskevan tiedonannon soveltamisala

(ETY:n perustamissopimuksen 85 artiklan 1 kohta)

3 Kilpailu - Yritysten väliset järjestelyt - Kilpailun haittaaminen - Yksinostosopimukset - Arviointiperusteet - Markkinoille pääsy - Riidanalaisten sopimusten vaikutus useiden vastaavanlaisten sopimusten aiheuttamaan markkinoiden jakautumiseen

(ETY:n perustamissopimuksen 85 artiklan 1 kohta)

4 Kilpailu - Yritysten väliset järjestelyt - Vaikutukset jäsenvaltioiden väliseen kauppaan - Perusteet - Yksinoikeussopimusverkoston ulottuminen koko jäsenvaltion alueelle

(ETY:n perustamissopimuksen 85 artiklan 1 kohta)

5 Kilpailu - Yritysten väliset järjestelyt - Vaikutukset jäsenvaltioiden väliseen kauppaan - Käsite - Esteet yritysryhmien sisäisille rajat ylittäville toimituksille - Soveltamisalaan kuuluminen

(ETY:n perustamissopimuksen 85 artiklan 1 kohta)

6 Kilpailu - Yritysten väliset järjestelyt - Kilpailun haittaaminen - Yksinoikeussopimusten verkosto - Vaikutusten ja sen arviointi, onko toiminta perustamissopimuksen kilpailusääntöjen mukaista kaikkien yksittäisten sopimusten osalta

(ETY:n perustamissopimuksen 85 artiklan 1 kohta)

7 Kilpailu - Yritysten välisten järjestelyjen kielto - Ryhmäpoikkeus - Yksinostosopimukset - Asetus N:o 1984/83 - Sopimukset, jotka uusitaan hiljaisesti ja jotka voivat olla voimassa yli viisi vuotta - Poikkeusetuuden epääminen

(Komission asetuksen N:o 1984/83 3 artiklan d kohta)

8 Kilpailu - Yritysten välisten järjestelyjen kielto - Ryhmäpoikkeus - Yksinostosopimukset - Asetus N:o 1984/83 - Poikkeusetuuden evääminen todellisen kilpailun puuttuessa tai silloin, kun muut tavarantoimittajat eivät pääse eri myyntipaikkoihin - Lainmukaisuus

(ETY:n perustamissopimuksen 85 artiklan 3 kohdan b alakohta, komission asetuksen N:o 1984/83 14 artiklan a ja b kohta)

9 Kilpailu - Yritysten välisten järjestelyjen kielto - Ryhmäpoikkeus - Yksinostosopimukset - Asetus N:o 1984/83 - Poikkeusetuuden eväämisen edellytykset - Tarve todeta tilanteen muuttuneen poikkeusta koskevien olennaisten tekijöiden osalta - Puuttuminen

(ETY:n perustamissopimuksen 85 artiklan 3 kohta; neuvoston asetuksen N:o 17 8 artiklan 3 kohdan a alakohta ja asetuksen N:o 19/65 7 artikla; komission asetuksen N:o 1984/83 14 artikla)

10 Kilpailu - Yritysten välisten järjestelyjen kielto - Ryhmäpoikkeuksen myöntämisen edellytykset - Tuotannon tai tuotteiden jakelun parantaminen - Yleisen edun huomioon ottaminen asianosaisten etujen asemesta

(ETY:n perustamissopimuksen 85 artiklan 3 kohta)

11 Kilpailu - Hallinnollinen menettely - Komission velvoitteet - Yksinostosopimuksia tehneen yrityksen tavoitteiden yhteensopimattomuus sopimusten kilpailusääntöjen kanssa siten, että nämä sopimukset voidaan pitää voimassa niiden vähäisen vaikutuksen vuoksi - Puuttuminen

(Neuvoston asetus N:o 17)

12 Kilpailu - Hallinnollinen menettely - Jäsenyysvelvoitteiden noudattamatta jättämisen päättyminen - Komission toimivalta - Yritykselle määrätty kielto tehdä vastaisuudessa yksinoikeussopimuksia - Poissulkeminen - Oikeudellisen perustan puuttuminen - Yhdenmukaisen kohtelun periaatteen rikkominen

(ETY:n perustamissopimuksen 85 artiklan 3 kohta; neuvoston asetuksen N:o 17 3 kohta; komission asetuksen N:o 1984/83 14 artikla)

Tiivistelmä

13 Epävirallista hallinnollista kirjettä, jolla vähittäiskauppiaidensa kanssa tekemät mallitoimitussopimuksensa ilmoittaneelle yritykselle ilmoitettiin komission kannasta olla puuttumatta sopimuksiin, minkä vuoksi asia voitiin jättää sillensä, ei voida pitää puuttumattomuustodistuksena eikä asetuksen N:o 17 2 ja 6 artiklassa tarkoitettuna perustamissopimuksen 85 artiklan 3 kohdan mukaisena päätöksenä, koska epävirallista kirjettä ei ole lähetetty mainitun asetuksen säännösten mukaisesti. Tämä ei kuitenkaan estä komissiota, jonka käsiteltäväksi on toimitettu valitus, joka sen on tutkittava, käyttämästä varaamaansa mahdollisuutta aloittaa menettely sen arvioimiseksi, ovatko nämä sopimukset kilpailusääntöjen mukaisia, jos se katsoo, että tietyt oikeudelliset seikat tai tosiseikat, joille sen aikaisempi arviointi perustui, ovat muuttuneet merkittävällä tavalla.

14 Yksinostosopimukset eivät aina automaattisesti estä, rajoita tai vääristä kilpailua merkittävällä tavalla vain sen vuoksi, että vähämerkityksisiä sopimuksia koskevassa komission tiedonannossa vahvistetut rajat on ylitetty. On täysin mahdollista, että tietyissä tapauksissa yritysten väliset sopimukset, jotka ylittävät nämä rajat, eivät vaikuta jäsenvaltioiden väliseen kauppaan tai kilpailuun merkittävällä tavalla, ja tämän vuoksi ne eivät kuulu perustamissopimuksen 85 artiklan 1 kohdan soveltamisalaan.

15 Sen arvioimiseksi, kuuluvatko yksinostosopimukset perustamissopimuksen 85 artiklan 1 kohdassa määrätyn kiellon soveltamisalaan, on syytä tarkastella, onko kaikkien relevantteja markkinoita koskevien vastaavanlaisten sopimusten ja muiden kyseisiin sopimuksiin liittyvien taloudellisten ja oikeudellisten seikkojen perusteella ilmeistä, että sopimusten yhteisvaikutuksena uudet kansalliset ja ulkomaiset kilpailijat eivät voi aloittaa toimintaansa näillä markkinoilla. Jos näin ei ole, yksittäiset sopimukset, joista muodostuu sopimusten ryhmä, eivät haittaa kilpailua edellä mainitussa artiklassa tarkoitetulla tavalla. Jos toisaalta näyttää siltä, että markkinoille pääsy on vaikeutunut, on seuraavaksi tutkittava, mikä on kanteen kohteena olevien sopimusten osuus todetussa yhteisvaikutuksessa, ja tällöin on otettava huomioon, että kiellettyjä ovat ainoastaan sopimukset, jotka ovat merkittävästi vaikuttaneet markkinoiden mahdolliseen jakautumiseen.

Sen arvioimiseksi, mikä on yksinoikeussopimusten verkoston vaikutus markkinoille pääsyyn, on syytä ottaa huomioon sopimusjärjestelyjen kohteena olevien myyntipaikkojen osuus kaikista myyntipaikoista, sopimusten kohteena olevien tuotteiden määrä ja sopimusten mukaisesti myytyjen tuotteiden osuus kaikista myydyistä tuotteista; lisäksi on otettava huomioon, että sidonnaisuusaste on kuitenkin vain yksi tekijä muiden joukossa siinä taloudellisessa ja oikeudellisessa toimintaympäristössä, jossa sopimuksia on tarkasteltava.

16 Jotta yritysten välinen sopimus voisi vaikuttaa jäsenvaltioiden väliseen kauppaan perustamissopimuksen 85 artiklan 1 kohdassa tarkoitetulla tavalla, on objektiivisten oikeudellisten seikkojen tai tosiseikkojen perusteella oltava tietynasteisella riittävällä todennäköisyydellä mahdollista, että sopimuksella vaikutetaan tai saatetaan vaikuttaa joko suoraan tai välillisesti jäsenvaltioiden välisiin kauppavirtoihin ja että tämä saattaa vaarantaa jäsenvaltioiden välisten yhteismarkkinoiden toteuttamisen.

Koko jäsenvaltion alueelle ulottuvista ja yli 30 prosenttia relevanteista markkinoista kattavista yksinoikeussopimuksista johtuva yhteisvaikutus saattaa estää toisista jäsenvaltioista peräisin olevien kilpailijoiden pääsyn markkinoille ja vahvistaa siten markkinoiden kansallista jakautumista ja estää perustamissopimuksessa tarkoitetun taloudellisen vuorovaikutuksen.

17 Se, että jäsenvaltion alueella toteutetuissa yksinoikeussopimuksissa, jotka saattavat estää tuonnin toisista jäsenvaltioista, on kyse saman yritysryhmän eri yksiköiden välisistä tavarantoimituksista, ei sellaisenaan estä perustamissopimuksen 85 artiklan 1 kohdan soveltamista.

18 Yhden tavarantoimittajan tekemien samankaltaisten sopimusten verkoston vaikutuksia kilpailuun koskevaa arviointia ja perustamissopimuksen 85 artiklan perusteella tehtäviä johtopäätöksiä sovelletaan kaikkiin sopimuskokonaisuuden muodostaviin yksittäisiin sopimuksiin.

19 Sellaiset yksinostosopimukset, jotka uusitaan hiljaisesti ja jotka voivat olla voimassa enemmän kuin viisi vuotta, voidaan katsoa tehdyiksi määräämättömäksi ajaksi, eikä niihin tämän vuoksi voida soveltaa asetuksessa N:o 1984/83 tarkoitettua ryhmäpoikkeusta.

20 Ryhmäpoikkeusetuuden soveltamista yksinostosopimusten ryhmiin koskevan asetuksen N:o 1984/83 14 artiklan a kohta, jossa säädetään mahdollisuudesta evätä ryhmäpoikkeusetuus silloin kun sopimuksessa tarkoitettujen tuotteiden välillä ei ole todellista kilpailua, ja b kohta, jossa säädetään samasta mahdollisuudesta silloin kun muiden tavarantoimittajien pääsy jälleenmyynnin eri vaiheisiin estyy merkittävällä tavalla, noudattavat asetuksen N:o 19/65 7 artiklassa vahvistettuja rajoja, koska niissä säädetään, että komissio voi evätä ryhmäpoikkeusasetuksen soveltamisen, kun se toteaa, että sopimuksilla tai yhdenmukaistetuilla menettelyillä on tiettyjä perustamissopimuksen 85 artiklan 3 kohdassa määrättyjen edellytysten kanssa ristiriitaisia vaikutuksia. Tämän määräyksen perusteella ei ole mahdollista todeta, ettei perustamissopimuksen 85 artiklan 1 kohdan mukaista kieltoa voida soveltaa sopimuksiin, joissa annetaan yrityksille mahdollisuus poistaa kilpailu kyseessä olevien tuotteiden merkittävältä osalta.

21 Asetuksen N:o 19/65 7 artiklaa ei voida tulkita siten, että komission on käyttäessään ryhmäpoikkeusetuuden soveltamista yksinostosopimusten ryhmiin koskevan asetuksen N:o 1984/83 14 artiklan mukaista toimivaltaansa noudatettava asetuksen N:o 17 8 artiklan 3 kohdan a alakohdassa säädettyjä edellytyksiä; tämän säännöksen mukaan se voi evätä ryhmäpoikkeuksesta aiheutuvan edun ainoastaan, jos jokin olennainen tosiseikka on muuttunut.

Tämä edellytys koskee perustamissopimuksen 85 artiklan 3 kohdan mukaisesti tehtyjen muodollisten päätösten peruuttamista eikä sitä ole tarkoitus soveltaa silloin kun komissio evää ryhmäpoikkeusetuuden.

22 Tuotannon tai tuotteiden jakelun parantamista, joka on ensimmäinen perustamissopimuksen 85 artiklan 3 kohdassa luetellusta neljästä edellytyksestä, joiden on samanaikaisesti täytyttävä, jotta sellaisille yrityksille voitaisiin myöntää ryhmäpoikkeus, jotka eivät noudata tämän artiklan 1 kohdassa määrättyjä kieltoja, ei voida samastaa siihen hyötyyn, jonka osapuolet saavat sopimuksesta tuotannon tai jakelun osalta. Tällä parantamisella on oltava yleisen edun kannalta merkittäviä objektiivisia etuja, joilla sopimuksesta kilpailulle aiheutuneita haittoja voidaan korjata.

23 Kun komissio toteaa perustamissopimuksen 85 artiklan mukaisessa menettelyssä, että yrityksen tekemät yksinostosopimukset loukkaavat mainitun artiklan 1 kohdassa määrättyjä kieltoja, ja sen on tämän vuoksi evättävä asetuksessa N:o 1984/83 tarkoitettu ryhmäpoikkeusetuus tällaisten sopimusten osalta, sen ei tarvitse ilmoittaa, mitkä sopimuskokonaisuuden sopimuksista vaikuttavat ainoastaan vähän samankaltaisten sopimusten mahdolliseen yhteisvaikutukseen markkinoilla ja joita 85 artiklan 1 kohdassa tarkoitettu kielto ei näin ollen koske.

24 Komissiolla ei ole toimivaltaa kieltää yritystä, jolle se on antanut määräyksen purkaa sen tekemät yksinoikeussopimukset, tekemästä vastaisuudessa tällaisia sopimuksia. Tällaisella toimivallalla ei ole oikeudellista perustaa perustamissopimuksen 85 artiklan 1 kohdassa, jossa ei kielletä periaatteessa tällaisia sopimuksia, eikä asetuksen N:o 17 3 artiklassa, jossa komissiolle annetaan lupa ainoastaan kieltää olemassa olevat sopimukset, eikä myöskään asetuksen N:o 1984/83 14 artiklassa, jossa annetaan lupa evätä ryhmäpoikkeusetuus ainoastaan sellaisten yksinostosopimusten osalta, joiden toteuttaminen osoittaa aiheuttavan sellaisia vaikutuksia, jotka eivät ole perustamissopimuksen 85 artiklan 3 kohdassa määrättyjen edellytysten mukaisia.

Lisäksi on vastoin yhdenvertaisen kohtelun periaatetta, joka on yksi yhteisön oikeuden keskeisistä periaatteista, että jotkut yritykset eivät saisi vastaisuudessa osakseen ryhmäpoikkeuksesta aiheutuvaa etua, kun taas toiset yritykset voisivat edelleen tehdä päätöksessä kielletyn kaltaisia yksinostosopimuksia. Tällainen kielto saattaisi näin ollen rajoittaa joidenkin yritysten taloudellista vapautta ja aiheuttaa kilpailun vääristymistä markkinoilla perustamissopimuksen tavoitteiden vastaisesti.